*N A C R T*

Na temelju članka 20. Zakona o lokalnim porezima ("Narodne novine" broj 115/16, 101/17, 114/22, 114/23 i 152/24) i članka 32. Statuta Grada Šibenika („Službeni glasnik Grada Šibenika“ broj 2/21), Gradsko vijeće Grada Šibenika na \_\_. sjednici od \_\_. veljače 2025. godine donijelo je

**O D L U K U**

**O POREZIMA GRADA ŠIBENIKA**

**Članak 1.**

Ovom se Odlukom utvrđuju stopa i visina poreza koji pripadaju Gradu Šibeniku (u daljnjem tekstu: Grad) te nadležno porezno tijelo za utvrđivanje i naplatu poreza.

**Članak 2.**

Gradu pripadaju sljedeći porezi:

1. porez na potrošnju,

2. porez na nekretnine.

**Članak 3.**

Porez na potrošnju plaća se po stopi od 2 %.

**Članak 4.**

Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza na potrošnju obavljat će Ministarstvo financija, Porezna uprava.

**Članak 5.**

Porez na nekretnine plaća se godišnje u iznosu od 5,00 eura po jednom četvornom metru korisne površine nekretnine.

**Članak 6.**

Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza na nekretnine obavljat će Grad – Upravni odjel za financije.

**Članak 7.**

Ovlašćuje se nadležna organizacija platnog prometa zadužena za raspoređivanje uplaćenih prihoda da naknadu, koja pripada Ministarstvu financija, Poreznoj upravi u iznosu od 5% od ukupno uplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

**Članak 8.**

Danom stupanja na snagu ove Odluke prestaje važiti Odluka o porezima Grada Šibenika ("Službeni glasnik Grada Šibenika" broj 10/23 i 12/24).

**Članak 9.**

Ova Odluka objavit će se u "Narodnim novinama" i "Službenom glasniku grada Šibenika", a stupa na snagu prvog dana od dana objave.

PREDSJEDNIK GRADSKOG VIJEĆA

dr. sc. Dragan Zlatović

KLASA:

URBROJ:

Šibenik,

**OBRAZLOŽENJE**

**PRIJEDLOGA ODLUKE O POREZIMA GRADA ŠIBENIKA**

**PRAVNA OSNOVA**

Zakonom o lokalnim porezima ("Narodne novine" broj 115/16, 101/17, 114/22 i 114/23) je uređen sustav utvrđivanja i naplate, pored ostalog, i poreza jedinica lokalne samouprave, pri čemu je utvrđeno kako jedinice lokalne samouprave mogu uvesti sljedeće poreze: porez na potrošnju, porez na nekretnine i porez na korištenje javnih površina.

S obzirom na navedene izmjene propisa, predložena Odluka u odnosu na važeću Odluku o porezima Grada Šibenika više ne bi sadržavala odredbe o porezu na kuće za odmor, dok se u pogledu stope poreza na potrošnju predložena odluka ne bi mijenjala u odnosu na nedavnu izmjenu.

Predložena Odluka u odnosu na važeću Odluku o porezima Grada Šibenika se ne bi mijenjala vezano uz visinu poreza na nekretnine u odnosu na visinu dosadašnjeg poreza na kuće za odmor koji se plaćao isto 5,00 eura/m2 korisne površine.

Propisana je nadležnost Grada Šibenika – Upravnog odjela za financije za utvrđivanje, evidentiranje, nadzor, naplatu i ovrhu radi naplate poreza na nekretnine.

Odredbom se utvrđuje da stupanjem na snagu predložene Odluke prestaje važiti dosadašnja Odluka o porezima Grada Šibenika te je propisana obveza objave predložene odluke i njeno stupanje na snagu.

Slijedom navedenog, predlaže se Gradskom vijeću Grada Šibenika da prihvati ovaj prijedlog Odluke o porezima Grada Šibenika u tekstu kako je gore navedeno.